

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆ**

**ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅՈՒՆ**

**ԳԼԽԱՎՈՐ ՔԱՐՏՈՒՂԱՐ**

|  |  |
| --- | --- |
| Երևան-0010, Հանրապետության հր., Կառավարական տուն 3 |  |

**№ ԱԵ//15577-2024**

«Մ․ Բուատ» ՍՊԸ-ի

տնօրեն Լ. Գարսևանյանին

Հասցե՝ ՀՀ, գ. Հայանիստ, Էջմիածնի փ․ 35

ՀՎՀՀ` 04727286

Էլ. հասցե՝ m.buat@bk.ru

Հարգելի՛ տիկին Գարսևանյան

ՀՀ տարածքային կառավարման և ենթակառուցվածքների նախարարության (այսուհետ՝ Նախարարություն) և «Մ․ Բուատ» ՍՊԸ-ի միջև (այսուհետ՝ Կապալառու) 31․08․2022 թվականին կնքվել է «N ՏԿԵՆ-ԲՄԱՇՁԲ-2022/5Ս-1» ծածկագրով պայմանագիրը (այսուհետ՝ Պայմանագիր), որով Կապալառուն ստանձնել է Մ-3, Թուրքիայի Հանրապետության սահման-Մարգարա-Վանաձոր-Տաշիր-Վրաստանի սահման միջպետական նշանակության ավտոճանապարհի վրա գտնվող կմ137+100 Պուշկինի թունելի պահպանման աշխատանքների կատարման պարտավորությունը՝ համաձայն նույն պայմանագրի անբաժանելի մասը կազմող N 1 հավելվածով սահմանված Տեխնիկական բնութագիր-գնման ժամանակացույցի պահանջների։

Պայմանագրի 1․2 կետի համաձայն՝ Պայմանագրով նախատեսված աշխատանքները կատարվում են պայմանագրի N 1 հավելվածով սահմանված Տեխնիկական բնութագիր-գնման ժամանակացույցին և ՀՀ տրանսպորտի և կապի նախարարի 2010 թվականի դեկտեմբերի 7-ի N 710-Ն հրամանին համապատասխան և սահմանված ժամկետներով։

ՀՀ քաղաքացիական օրենսգրքի (այսուհետ՝ Օրենսգիրք) 347-րդ հոդվածի համաձայն` պարտավորությունները պետք է կատարվեն պատշաճ` պարտավորության պայմաններին, օրենքին և այլ իրավական ակտերի պահանջներին համապատասխան: Օրենսգրքի 352-րդ հոդվածի համաձայն` եթե պարտավորությունը նախատեսում է կամ հնարավորություն է ընձեռում որոշել դրա օրը կամ ժամանակահատվածը, ապա պարտավորությունը պետք է կատարվի այդ օրը կամ այդ ժամանակահատվածի ցանկացած պահին: Օրենսգրքի 408-րդ հոդվածի համաձայն` Պարտավորության խախտում է համարվում այն չկատարելը կամ ոչ պատշաճ (կետանցով, ապրանքների, աշխատանքների և ծառայությունների թերություններով կամ պարտավորության բովանդակությամբ որոշվող այլ պայմանների խախտմամբ) կատարելը:

«Ճանապարհային դեպարտամենտ» հիմնադրամի կողմից միջպետական և հանրապետական նշանակության ավտոմոբիլային ճանապարհների ու դրանց ինժեներական կառույցների պահպանման և շահագործման աշխատանքների նկատմամբ իրականացվող հսկողության ընթացքում պարբերաբար արձանագրվել են դեպքեր, երբ Կապալառուն պատշաճ չի իրականացնում Պայմանագրով ստանձնած իր պարտականությունները։

Մասնավորապես, 2024 թվականի 1-ին եռամսյակի ընթացքում Կապալառուի կողմից անընդմեջ թույլ են տրվել ՀՀ տրանսպորտի և կապի նախարարի 2010 թվականի դեկտեմբերի 07-ի N 710-Ն հրամանով հաստատված N 1 հավելվածի 10-րդ կետի N 1 աղյուսակով նախատեսված թերությունները․

1. 2024 թվականի փետրվարի 2-ին արձանագրվել են հետևյալ թերությունները՝ թունելի ա/բ ծածկի փոսերի առկայություն (թերությունը վերացվել է 42 օր 15 ժամ ուշացումով), թունելի երթևեկամասում ոչ մաքուր վիճակ (թերությունը վերացվել է սահմանված ժամկետից 1 ժամ ուշացումով),
2. 2024 թվականի մարտի 15-ին արձանագրվել են թունելի ա/բ ծածկի փոսերի առկայություն (թերությունը վերացվել է 6 ժամ ուշացումով), թունելի վաքերում, ջրահեռացման առուներում թերություններ (թերությունը վերացվել է 5 օր 19 ժամ հետո), նշագծման բացակայություն (թերությունը վերացվել է 42 օր 19 ժամ ուշացումով), թունելի լուսավորության թերություն (թերությունը վերացվել է 11 օր 18 ժամ ուշացումով), թունելի երթևեկամասում ոչ մաքուր վիճակ (թերությունը վերացվել է 5 օր 10 ժամ ուշացումով),
3. 2024 թվականի մարտի 21-ին արձանագրվել է փոսեր երթևեկամասում (Կապալառուն էլ․ փոստի միջոցով տեղեկացրել է, որ շտկել է թերությունը, սակայն նույն օրը Պատասխանատու ստորաբաժանման ներկայացուցչի կողմից արձանագրվել է նույն թերությունը / արձանագրված թերության համար՝ 4496 /)
4. 2024 թվականի մարտի 27-ին, ապրիլի 18-ին և 30-ին կրկին արձանագրվել են թունելի ա/բ ծածկի փոսերի առկայություն, փոսեր երթևեկամասում։

Կապալառուի կողմից 2024 թվականի 3 ամիսների ընթացքում անընդմեջ թույլ են տրվել ՀՀ տրանսպորտի և կապի նախարարի 2010 թվականի դեկտեմբերի 7-ի N 710-Ն հրամանով հաստատված առաջին հավելվածի 10-րդ կետի N 1 աղյուսակով նախատեսված՝ վերը նշված թերությունները և սահմանված ժամկետներում չեն վերացվել։ Թերություններն արձանագրվել են «Ճանապարհային ցանցի կառավարման համակարգ» բջջային հավելվածով: Արձանագրված թերությունների համար Կապալառուի կատարողականներից կատարվել են նվազեցումներ (կատարված նվազեցումները Կապալառուի կողմից չեն վիճարկվել, ինչը ևս փաստում է թերությունների առկայությունը)։

***Հունվար***

|  |  |
| --- | --- |
| ***Երթևեկամաս և մայթեր*** - Երթևեկամասի և մայթերի վրա ձյան և սառույցի առկայություն | 10% |
| ***Թունելային շինություններ և կահավորանք*** - Մայթերի և պաշպանիչ գոտու եզրաքարերի նշագծված չլինելը | 1% |
| Նվազեցված գումարը | 321․711 դր․ |

***Փետրվար***

|  |  |
| --- | --- |
| ***Երթևեկամաս և մայթեր*** - 1000 քառ.մ ծածկի մակերեսի վրա 5 քառ.մ ավելի փոսերի առկայություն | 3% |
| Նվազեցված գումարը | 87․739 դր․ |

***Մարտ***

|  |  |
| --- | --- |
| ***Երթևեկամաս և մայթեր*** - Երթևեկամասի և մայթերի վրա աղբի, ավելորդ առարկաների առկայություն, պատերի վրա մրի ու փոշու առկայություն | 10% |
| ***Ջրահեռացման համակարգ*** - ջրթող խողովակներում տիղմի և լցվածքների առկայություն | 3% |
| ***Օդափոխության, լուսավորման, կապի, հակահրդեհային, արգելափակման և ազդանշանային համակարգեր*** - Պահանջվող լուսավորության ոչ պատշաճ ապահովում | 25% |
| Նվազեցված գումարը | 1․111․364 դր․ |

Պայմանագրի 2․4 կետի 2․4․1 ենթակետի համաձայն՝ Կապալառուն պարտավոր է Պայմանագրի N 1 հավելվածով սահմանված պայմաններով ապահովել աշխատանքի կատարումը՝ ղեկավարվելով գործող օրենսդրությամբ։

Պայմանագրի 5․1 կետի համաձայն՝ Կապալառուն պատասխանատվություն է կրում աշխատանքի կատարման՝ Պայմանագրի պահանջների պահպանման համար։

Պայմանագրի Տեխնիկական բնութագրի՝ թունելների պահպանման հիմնական տեխնիկական պահանջների 3-րդ կետի «ա» ենթակետի համաձայն թունելի և կոնստրուկտիվ տարրերի, կառույցների, սարքավորումների, համակարգերի ընթացիկ նորոգման և խնամքի աշխատանքների հիմնական նպատակն է կանխել դրանց ժամանակից շուտ մաշվածությունը։ Այդ նպատակով Կապալառուն պարտավոր է իրականացնել կանխարգելիչ միջոցառումներ՝ վերացնելով վնասվածքներն ու անսարքությունները։ Որպես խնամքի և ընթացիկ նորոգման աշխատանքներ՝ Կապալառուն պարտավոր է իրականացնել թունելի լվացման, աղբի, ձյան և սառույցի հեռացման, հակահրդեհային համակարգի, օդափոխության համակարգի, լուսավորման համակարգի, կապի և ազդանշանային համակարգի, թունելային շինությունների և կահավորանքի, երթևեկամասի և մայթերի (այդ թվում՝ թունելի երկու ճակատամուտքերից հաշված՝ 100 մետր երկարությամբ երթևեկամասի և մայթերի հատվածքներ) շահագործման համար անհրաժեշտ վիճակում գտնվելու ապահովման, թունելի պատերի և կամարի վրա առաջացած թերությունների (ճաքերի և վնասվածքների) վերացման աշխատանքներ, իսկ ձմեռվա սեզոնին իրականացնել նաև թունելի պատերի, առաստաղի և հատակի վրա սառցաբեկորների և սառցալեզվակների հեռացում։

Թունելի հիմնական տարրերի և կոնստրուկտիվ համակարգերի պահպանման հիմնական տեխնիկական պահանջների 1-ին կետի «գ» ենթակետի համաձայն՝ փոսերի առկայությունը 1000քմ ծածկի վրա պետք է լինի ոչ ավելի, քան 5քմ։

Նույն կետի «ե» ենթակետի համաձայն՝ թունելի երթևեկամասը և մայթերը շաբաթական առնվազն 2 անգամ, իսկ պատերն ամսական մեկ անգամ պետք է լվացվեն մրից ու փոշուց՝ հակահրդեհային համակարգի միջոցով կամ ջրցան մեքենայով։

Թունելի հիմնական տարրերի և կոնստրուկտիվ համակարգերի պահպանման հիմնական տեխնիկական պահանջների 4-րդ կետի «ա» ենթակետի համաձայն՝ օրական առնվազն մեկ անգամ պետք է ստուգել լամպերի, վարդակների, խրոցների, վահանների առկայությունը և դրանց աշխատանքը, ինչպես նաև լուսավորման համակարգի ավտոմատ կառավարումը։ Դրանց բացակայության կամ անսարքության դեպքում պետք է իրականացնել վերականգնման աշխատանքներ։

Պայմանագրի 2․1 կետի 2․1․3 ենթակետի «գ» պարբերության համաձայն՝ Պատվիրատուն իրավունք ունի միակողմանի լուծել Պայմանագիրը, եթե Կապալառուն էականորեն խախտել է Պայմանագիրը։ Կապալառուի կողմից պայմանագիրը խախտելն էական է համարվում, եթե՝ Կապալառուն երկու անգամ անընդմեջ թույլ է տալիս ՀՀ տրանսպորտի և կապի նախարարի 2010 թվականի դեկտեմբերի 7-ի N 710-Ն հրամանով հաստատված առաջին հավելվածի 10-րդ կետի N 1 աղյուսակով նախատեսված թերությունները և դրանք չի վերացնում նույն աղյուսակում նշված ժամկետում, ապա Պայմանագիրը ենթակա է միակողմանի լուծման։

Հիմք ընդունելով, որ «Մ․ ԲՈՒԱՏ» ՍՊԸ-ն խախտել է Պայմանագրով ստանձնած պարտավորությունները համաձայն Պայմանագրի 2.1.3 կետի «գ» ենթակետի դրույթով՝ Նախարարությունը միակողմանի լուծում է «N ՏԿԵՆ-ԲՄԱՇՁԲ-2022/5Ս-1» ծածկագրով Պայմանագիրը:

«Գնումների մասին» օրենքի 6-րդ հոդվածի 1-ին մասի 6-րդ կետի համաձայն` մասնակիցն ընդգրկվում է գնումների գործընթացին մասնակցելու իրավունք չունեցող մասնակիցների ցուցակում, եթե խախտել է պայմանագրով նախատեսված կամ գնման գործընթացի շրջանակում ստանձնած պարտավորությունը, որը հանգեցրել է պատվիրատուի կողմից պայմանագրի միակողմանի լուծմանը կամ գնման գործընթացին տվյալ մասնակցի հետագա մասնակցության դադարեցմանը և մասնակիցը հրավերով և (կամ) պայմանագրով սահմանված ժամկետում չի վճարել հայտի, պայմանագրի և (կամ) որակավորման ապահովման գումարը։

«Գնումների մասին» օրենքի 6-րդ հոդվածի 1-ին մասի 6-րդ կետով նախատեսված հիմքերն ի հայտ գալու դեպքում պատվիրատուի ղեկավարի պատճառաբանված որոշման հիման վրա լիազորված մարմինը մասնակցին ներառում է գնումների գործընթացին մասնակցելու իրավունք չունեցող մասնակիցների ցուցակում:

Տեղեկացնում ենք, որ եթե լիազորված մարմնին որոշումը ներկայացվելու վերջնաժամկետը լրանալու օրվա դրությամբ մասնակիցը կամ պայմանագիրը կնքած անձը վճարում է պայմանագրի և (կամ) որակավորման ապահովման գումարը, ապա պատվիրատուն տվյալ մասնակցին ցուցակում ներառելու պատճառաբանված որոշումը չի ներկայացնում լիազորված մարմին։

Միաժամանակ տեղեկացնում ենք, որ Ընկերության կողմից ներկայացված պայմանագրի և որակավորման ապահովման երաշխիքները սահմանված կարգով կներկայացվի ընկերությանը սպասարկող բանկ՝ պայմանագրի և որակավորման ապահովումները գանձելու /ՀՀ ֆինանսների նախարարության կողմից բացված հաշվեհամարին փոխանցելու/ նպատակով։

Տեղեկացնում ենք, որ եթե վճարման ենթակա գումարը փոխանցվի ՀՀ ֆինանսների նախարարության կողմից բացված հաշվեհամարին, ապա Ընկերության նկատմամբ չեն կիրառվի «Գնումների մասին» օրենքի 6-րդ հոդվածի 1-ին մասի 6-րդ կետով նախատեսված դրույթները և 2-րդ մասի պահանջները:

Հարգանքով`



Ա․ Երիցյան

**Կատարող**՝ Գնումների համակարգման բաժնի գլխավոր մասնագետ, Ա. Բադալյան

Հեռ. 010511340